## Pravilnik o javnoj informacijskoj knjižnici Komisije

### NN 83/1999 (10.8.1999.), Pravilnik o javnoj informacijskoj knjižnici Komisije

# **KOMISIJA ZA VRIJEDNOSNE PAPIRE REPUBLIKE HRVATSKE**

Temeljem članka 12. stavak 1. točka 1. i članka 73. stavak 3. Zakona
o izdavanju i prometu vrijednosnim papirima ("Narodne novine", broj 107/95
i 142/98), Komisija za vrijednosne papire Republike Hrvatske (u daljnjem
tekstu: Komisija) donosi

## **PRAVILNIK**

### **O JAVNOJ INFORMACIJSKOJ KNJIŽNICI KOMISIJE**

UVODNE ODREDBE

Članak 1.

(1) Člankom 73. stavak 3. Zakona o izdavanju i prometu vrijednosnim
papirima ("Narodne novine", broj 107/95 i 142/98 - u daljnjem tekstu: Zakon)
utvrđena je obveza Komisije da izvješća propisana Pravilnikom o obveznom
obliku i sadržaju tromjesečnih financijskih i poslovnih izvješća ("Narodne
novine", broj 28/99 i 40/99 - u daljnjem tekstu: Pravilnik) učini dostupnima
javnosti na način koji će odrediti pravilnikom.

(2) Člankom 10. stavak 2. Pravilnika propisano je da će uvid u predmetna
izvješća biti omogućen u Javnoj informacijskoj
knjižnici Komisije, na način i pod uvjetima koji će biti propisani posebnim
pravilnikom.

(3) Ovim pravilnikom propisuje se način i uvjeti pod kojima su izvješća
iz stavka 1. ovog članka dostupna osobama iz članka 10. stavak 1. Pravilnika.

OPĆI PODACI

Članak 2.

(1) Javna informacijska knjižnica Komisije nalazi se u prostorijama
Komisije.

(2) Radno vrijeme Javne informacijske knjižnice Komisije je svakog dana
od 10 do 14 sati, od ponedjeljka do petka, osim neradnim danom.

DOKUMENTI DOSTUPNI U JAVNOJ INFORMACIJSKOJ KNJIŽNICI KOMISIJE

Članak 3.

U Javnoj informacijskoj knjižnici Komisije dostupni su sljedeći dokumenti:

- tromjesečna financijska i poslovna izvješća dioničkih društava iz
članka 73. stavak 1. Zakona,

- prospekti o izdavanju vrijednosnih papira javnom ponudom, u predmetima
u kojima je postupak okončan pravomoćnim rješenjem,

- važeći zakoni i podzakonski akti kojima je regulirano tržište kapitala,

- ostala dokumentacija prema odluci Komisije.

DOSTUPNOST PODATAKA IZ JAVNE INFORMACIJSKE KNJIŽNICE KOMISIJE

Članak 4.

Podaci iz Javne informacijske knjižnice Komisije dostupni su svim domaćim
i stranim pravnim i fizičkim osobama (u daljnjem tekstu: korisnici).

NAČIN KORIŠTENJA JAVNE INFORMACIJSKE KNJIŽNICE KOMISIJE

Članak 5.

Uvid u podatke iz Javne informacijske knjižnice Komisije korisnici mogu
izvršiti na sljedeće načine:

- osobno, u prostoru Javne informacijske knjižnice tijekom njezinog
radnog vremena,

- uvidom na web-stranici Komisije (http://www.crosec.tel.hr),

- pisanim putem zatražiti da im ovlaštena osoba Komisije poštom dostavi
ispis određenih podataka.

UVJETI I NAKNADE ZA KORIŠTENJE JAVNE INFORMACIJSKE KNJIŽNICE
KOMISIJE

Članak 6.

(1) Korisnici mogu Javnu informacijsku knjižnicu Komisije koristiti
pod sljedećim uvjetima i uz sljedeću naknadu:

- broj podataka u koji korisnici žele osobno izvršiti uvid nije ograničen
i ne plaća se naknada,

- za ispise (kopije) podataka u koje su korisnici osobno izvršili uvid
plaća se naknada u visini stvarnih troškova ispisa (kopiranja),

- za ispise podataka koji se na zahtjev korisnika dostavljaju poštom
plaća se naknada u visini stvarnih troškova ispisa i troškova poštarine.

(2) S korisnicima koji žele u prostorijama Komisije preuzeti cijelu
bazu podataka iz računalnog sustava Javne informacijske knjižnice, Komisija
će sklopiti poseban ugovor.

(3) Naknade iz prethodnih stavaka utvrđuje Komisija, a uplaćuju se u
korist proračuna Republike Hrvatske.

PRIJELAZNE I ZAVRŠNE ODREDBE

Članak 7.

(1) Komisija ne odgovara za točnost i istinitost podataka koje dionička
društva iz članka 73. Zakona navedu u svojim tromjesečnim financijskim
i poslovnim izvješćima, a Komisija ih unese u računalni sustav Javne informacijske
knjižnice, kao ni za istinitost i potpunost informacija sadržanih u odobrenom
prospektu uvrštenom u dokumentaciju Javne informacijske knjižnice.

(2) Komisija ne odgovara za točnost i istinitost podataka koji nastanu
daljnjom obradom (usporedbom, analizom i sl.) dokumenata preuzetih iz Javne
informacijske knjižnice.

Članak 8.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-01/99-01/13
Urbroj: 567-99-1
Zagreb, 29. srpnja 1999.

Predsjednik
Komisije za vrijednosne papire
Republike Hrvatske **Ivica Smiljan,** v. r.

Pravilnik, NN 83/1999-1507